Det ble klart etter kveldens utdeling i Paris. Hegerberg, kledd i en gullkjole for anledningen, ble etter hvert ropt opp av prisutdeler, den tidligere franske fotballprofilen David Ginola. Hun ble klappet inn på scenen og kysset så troféet.

Kom med oppfordring til unge spillere

Mens hun takket forloveden Thomas Rogne, familie og alle sine nærmeste, samt France Football som endelig har tatt kvinnene inn i varmen til denne prisutdelingen, tok det av blant tilhørerne. Og til slutt ønsket hun å komme med en aller siste oppfordring.

Den rettet seg rett mot unge jenter som spiller fotball.

– Vær så snill, tro på dere selv! meldte hun fra scenen.

Etter sin egen tale ble Hegerberg bedt opp til en liten dans sammen med kveldens DJ på stedet. Deretter tok hun plass på den store scenen igjen og ble hyllet av sin egen klubbtrener og klubbvenninner.

Kåret til verdens beste. Slik reagerte hun i natt Du trenger javascript for å se video. Kåret til verdens beste. Slik reagerte hun i natt

– En stor spiller og en stor person

KLARE FOR PRISUTDELING: Ada Hegerberg (venstre) hadde følge av mamma Gerd Stolsmo og søsteren Andrine inn på Foto: BENOIT TESSIER / Reuters

Lyon-spilleren hadde med seg pappa Stein Erik, broren Silas, mamma Gerd og søsteren Andrine til prisutdelingen i Paris mandag. NRK møtte 23-åringens støttespillere like etter utdelingen.

– Hva skal man si. Det har vært en lang dag for henne. Det har vært mye trykk på henne. Og så leverer hun den talen som hun gjør. Den er dritbra. Hun er så stor den jenta der. Jeg har en klump i halsen. En stor, stor spiller og en stor person, sier Andrine Hegerberg.

– Jeg måtte kjempe mot tårene. Som Andrine sier, hun leverer den kjempetalen, sier mamma Gerd.

– Det er utrolig stort å se. En stor opplevelse rett og slett. Verdens beste fotballspiller kommer fra Sunndalsøra, sier broren Silas.

Saken fortsetter under bildet.

HEIAGJENG: Broren Silas, pappa Stein Erik, mamma Gerd og søsteren Andrine, var på plass i Paris mandag kveld. Foto: Malin Jørnholt / NRK

Første kvinne noensinne

Det er ingen hvilken som helst pris Hegerberg vinner. Det er det franske magasinet France Football som står bak utmerkelsen. Ballon d'Or, eller «Gullballen»-prisen, har blitt delt ut i mer enn 60 år.

Riktignok bare på herresiden – inntil i år. Nå får også verdens beste damespillere være med å kjempe om prisen, stemt frem av utvalgte sportsjournalister.

Råsterk sesong

Hegerberg var naturligvis en het kandidat til å vinne før utdelingen. Hun står med utrolige 31 mål på 20 kamper i den franske ligaen sist sesong.

I Champions League endte hun opp med knallsterke 15 nettkjenninger på ni kamper. Lyon gikk også helt til topps i turneringen i mai. Hegerberg vant med andre ord det gjeveste troféet som finnes – og nå også den gjeveste prisen.

Modric vant herreklassen

I herreklassen var det Luka Modric som vant etter hans prestasjoner for VM-finalist Kroatia og Champions League-vinner Real Madrid.

LYKKELIG VINNER: Luka Modric, her etter utdelingen i Paris. Foto: BENOIT TESSIER / Reuters

Han slo en rekke enorme stjerner i kampen om prisen og satte en stopper for ti år med total «Gullballen»-dominans fra Cristiano Ronaldo og Lionel Messi.

30 mann var nominerte - og slik havnet de på «resultatlisten»:

2. Cristiano Ronaldo. 3. Antoine Griezmann. 4. Kylian Mbappé. 5. Lionel Messi. 6. Mohamed Salah. 7. Raphaël Varane. 8. Eden Hazard. 9. Kevin de Bruyne. 10. Harry Kane. 11. N'Golo Kanté. 12. Neymar. 13. Luis Suarez. 14. Thibaut Courtois. 15. Paul Pogba. 16. Sergio Agüero. 17. Karim Benzema, Gareth Bale. 19. Sergio Ramos, Ivan Rakitic, Roberto Firmino. 22. Marcelo, Sadio Mané, Edinson Cavani. 25. Jan Oblak, Mario Mandzukic, Alisson Becker. 28. Diego Godín. 29. Isco og Hugo Lloris.

PS: De øvrige nominerte i tillegg til Hegerberg i kvinneklassen var: Lucy Bronze, Pernille Harder, Amandine Henry, Lindsey Horan, Fran Kirby, Samantha Kerr, Saki Kumagai, Amel Majri, Dzsenifer Marozsan, Marta, Lieke Martens, Megan Rapinoe, Wendie Renard og Christine Sinclair.

PS 2: 23-åringen har imidlertid takket nei til landslagsspill i fjor sommer etter Norges EM-fiasko. Siden har hun valgt å stå utenfor.